
HOTĂRÂRE

cu privire la monitorizarea reflectării subiectelor de interes public în serviciile de programe ale IPNA Compania „Teleradio-Moldova”
În conformitate cu prevederile art.56 alin.(6), art.58 lit.c) din Codul audiovizualului al Republicii Moldova şi în baza
p.42 lit.d), m) şi o) din Regulamentul Consiliului de Observatori al Instituţiei Publice Naţionale a Audiovizualului Compania "Teleradio-Moldova", aprobat prin Hotărîrea Consiliului de Observatori nr.1/3 din 09.02.2007,

în urma examinării Raportului nr.2 al Centrului pentru Jurnalism Independent „Reflectarea de către mass-media a subiectelor de interes public” (decembrie 2010 – februarie 2011),
Consiliul de Observatori

HOTĂRĂŞTE:

1. Se ia act de Raportul nr.2 al Centrului pentru Jurnalism Independent „Reflectarea de către mass-media a subiectelor de interes public” (decembrie 2010 – februarie 2011).
2. Raportul nr.2 al Centrului pentru Jurnalism Independent „Reflectarea de către mass-media a subiectelor de interes public” (decembrie 2010 – februarie 2011) se anexează și este parte integrantă a prezentei hotărâri.
3. Prezenta hotărâre intră în vigoare în ziua adoptării.

Prezenta hotărâre a fost adoptată cu votul a 5 membri ai Consiliului de Observatori.
Preşedintele

Consiliului de Observatori                                                       Eugeniu Rîbca
Secretarul şedinţei

Consiliului de Observatori                                                      Viorica Bogatu
Anexa nr.1

_____________________________________________________

Reflectarea de către mass-media a subiectelor de interes public

Raport de monitorizare nr.2

decembrie 2010 – februarie 2011

Monitorizarea are loc în cadrul proiectului “Fortificarea capacităţii mass-media de a reflecta subiectele de interes public”, implementat de Centrul pentru Jurnalism Independent (CJI), susţinut financiar de către Delegaţia Uniunii Europene în Moldova, prin intermediul Instrumentului European pentru Democraţie şi Drepturile Omului. Conţinutul raportului este responsabilitatea CJI, şi nu reflectă, în mod necesar, viziunea Delegaţiei Uniunii Europene în Moldova.

DESCRIERE GENERALĂ

Raportul are drept scop să evalueze calitatea reflectării de către mass-media a subiectelor de interes public, să identifice cele mai des întâlnite probleme de ordin profesional de care se ciocnesc jurnaliştii şi greşelile comise de aceştia. Acest studiu conţine date privind respectarea de către mass-media a standardelor profesionale şi etice, cum ar fi asigurarea pluralismului de opinie, respectarea imparţială şi obiectivă, utilizarea limbajului corect şi decent, implicarea jurnalistului în realizarea materialelor etc. Cercetarea respectivă cuprinde concluzii, dar şi recomandări destinate conducătorilor media, referitor la eliminarea lacunelor depistate. La fel, acest studiu serveşte ca suport pentru experții locali şi din străinătate în elaborarea programelor de instruire a jurnaliştilor. Au fost evaluate, în acest sens, 15 posturi de radio şi televiziune, precum şi presa scrisă, inclusiv câte trei din regiunea transnistreană şi UTA Gagauz-Yeri. 

Monitorizarea propriu zisă a demarat în luna iunie 2010 şi se va încheia în luna mai 2012 (16 luni). În cadrul primului studiu (iunie 2010) au fost analizate şase subiecte de interes public, iar în cel de al doilea (decembrie 2010-februarie2011) trei (câte unul în fiecare lună). Până la sfârşitul perioadei de cercetare vor fi elaborate alte cinci rapoarte. 

Criteriile de selectare a instituţiilor mass-media supuse monitorizării:

• Audienţa-impactul (naţional, quasi-naţional, regional). 

• Forma de proprietate (publice şi private). 

• Limba difuzării (română şi/sau rusă). 

Lista presei scrise/buletinelor analizate:

Timpul de dimineaţă — cotidian în limba română (5 zile în săptămână); distribuire naţională, cu un tiraj săptămânal de 35 530 exemplare; 

Nezavisimaia Moldova — cotidian în limba rusă (4 ori pe săptămână); distribuire naţională, cu un tiraj săptămânal de 17 108 exemplare; 

Observatorul de Nord (Soroca) – săptămânal în limba română cu un tiraj săptămânal de 7215 exemplare;

Express/Aiîn Aciîk (Ceadâr-Lunga) săptămânal privat, în limba rusă şi găgăuză, tiraj 1232 exemplare;

Pridnestrovie -  cotidian oficial al administraţiei de la Tiraspol, în limba rusă, (4 ori pe 

săptămână), tiraj 3684 exemplare;

Au fost analizate  articolele din toate ediţiile publicaţiilor editate în luna respectivă, de luni până vineri.  
Lista posturilor de radio şi tv/buletinelor analizate: 

Moldova 1 (Mesager, 21:00, în limba română) - post public de televiziune, acoperire naţională;

Prime TV (Primele ştiri, 21:00, în română) - post privat, acoperire naţională;

NIT (Curier, 20:00, în limba rusă) – post privat, acoperire naţională; 

TV Gagauzia (Novosti 19:30, în rusă) - post public de televiziune al UTA Gagauz Yeri, acoperire regională; 

TV Pridnestrovie (Deni, 20.40, în limba rusă) - post de televiziune al administraţiei transnistrene, acoperire regională; 

TV TSV (TSV-Novosti, 20:30, în limba rusă) -  post privat din regiunea transnistreană, acoperire regională; 

Radio Moldova (Panorama zilei, 19:00, în română) – post public, acoperire naţională;

Radio Vocea Basarabiei  (Radio Jurnal, 18:00, în română) -  post privat, acoperire naţională;

Prime FM/Antena C  (Ştiri, 21:00, în română), post privat, acoperire naţională;
Radio Gagauzia (Novosti 17:00, în rusă) - post public de radiodifuziune al UTA Gagauz Yeri, acoperire regională.
Au fost  analizate toate subiectele de interes public, care au fost difuzate în principalul buletin de ştiri al zilei la posturile TV şi Radio selectate, de luni până vineri.  
Criteriile de selectare a temelor de interes public supuse monitorizării:
În concepţia prezentei monitorizări, subiecte de interes public sunt acele teme/subiecte/probleme care pot afecta viaţa unui număr considerabil de cetăţeni, care îi îngrijorează/preocupă/interesează pe cetăţeni şi sunt amintite cel mai des de respondenţi în sondajele de opinie, realizate de organizaţii credibile din Republica Moldova. Lista acestor subiecte este stabilită în baza ultimelor rezultate ale Barometrului de Opinie Publică, realizat de Institutul de Politici Publice (IPP), în perioada 24 aprilie - 14 mai 2010. La data începerii monitorizării (mai 2010), acestea erau:

· Situaţia economică: Criza economică (cum aceasta afectează RM, măsuri de depăşire, programe locale şi internaţionale etc.),

· Calitatea vieţii: Sărăcia (veniturile familiei, creşterea preţurilor, programe-strategii locale şi internaţionale de reducere a sărăciei),

· Probleme sociale: 

· Şomajul (situaţia privind angajarea în câmpul muncii, indemnizaţii de şomaj, târguri ale locurilor de muncă, programe-strategii de reducere a şomajului etc.),

· Corupţia (cazuri de corupţie, măsuri de combatere a corupţiei, etc.),

· Relaţiile externe: Aderarea la Uniunea Europeană 

· Situaţia politică din ţară: Soluţionarea diferendului transnistrean
Subiectele de interes public supuse monitorizării au fost analizate conform următoarelor criterii de reflectare obiectivă:

Frecvenţa temelor/genul jurnalistic: Posturile de radio şi televiziunea, precum şi presa scrisă, ar trebui să ţină în vizor un spectru larg de subiecte de interes public. Mass media publice vor acorda o atenţie sporită acelor teme care interesează în mod prioritar cetăţenii, în special temele sociale (calitatea vieţii, şomajul etc.). Este esenţial ca politica editorială, inclusiv a posturilor private, să ţină cont de repartizarea proporţională a subiectelor de interes public, chiar dacă acestea sunt instituţii comerciale. De asemenea, este important ca în cadrul emisiunilor informative să fie difuzate cât mai multe subiecte analitice. Acestea din urmă oferă posibilitatea cetăţenilor de a înţelege mai profund  aspectele abordate.  

Protagonişti: Folosirea echilibrată în subiectele de interes public a principalelor categorii de protagonişti, cum ar fi funcţionari, cetăţeni, experţi este foarte importantă. Pentru posturile publice de radio şi televiziune este necesar ca opinia cetăţenilor şi a experţilor să fie chiar prioritară. Doar în aşa mod este posibil de a asigura informarea corectă a publicului şi a evita manipularea acestuia.  

Echilibrul surselor/ pluralismul de opinie: Pentru a fi corecte şi echilibrate, materialele trebuie să prezinte toate părţile vizate, în special când e vorba de subiecte controversate, şi să trateze în mod egal oponenţii. De asemenea, mass-media trebuie să asigure accesul publicului la o multitudine de păreri diverse care ar ajuta auditoriul să-şi creeze propria opinie asupra celor întâmplate. În cazurile în care anumitor puncte de vedere li se oferă mai multă atenţie decât altora, acestea devin proeminente şi implicit afectează percepţia publicului despre aceea ce se întâmplă în societate.

Poziţia autorului: Ştirile trebuie să fie imparţiale şi obiective; să nu favorizeze anumite partide/grupuri/persoane în detrimentul altora. Obiectivitatea jurnalistică presupune o distincţie clară între opinie şi fapte, atât prin alegerea unghiului de abordare, cât si prin detaliile furnizate. Prezenţa elementelor discriminatorii în cadrul reportajelor şi ştirilor reprezintă un prim criteriu de prezentare a realităţii prin prisma jurnalistului. 

Calitatea limbajului: Jurnalismul responsabil presupune nu doar prezentarea veridică a faptelor, ci şi utilizarea unui limbaj corect şi decent. Exagerările şi limbajul licenţios utilizat în mod deliberat, cum ar fi limbajul peiorativ sau etichetele atribuite anumitor persoane sau organizaţii, precum şi imaginile manipulate astfel încât anumite părţi să apară în lumină negativă ridică grave semne de întrebare cu privire la respectarea standardelor etice şi profesionale. 
Implicarea jurnalistului în realizarea materialelor: Calitatea subiectelor depinde foarte mult de gradul de implicare a jurnaliştilor. Dacă materialele difuzate nu sunt decât nişte relatări de la evenimente de presă, conferinţe, seminare, sau sunt făcute în baza comunicatelor de presă, a scrisorilor venite la redacţie etc., atunci nivelul calitativ este unul redus. Situaţia se schimbă atunci când materialul este făcut la iniţiativa jurnalistului, inclusiv când materialele de la conferinţe/evenimente/seminare servesc drept punct de pornire pentru materiale mai ample, ce oferă şi altă informaţie/date/surse privind subiectul descris.

Etica jurnalistică: Jurnaliştii trebuie să ţină cont de regulile eticii profesionale, inclusiv:

- să respecte prezumţia nevinovăţiei şi drepturile suspectaţilor;

- să respecte drepturile copiilor şi ale minorilor care sunt victime ale abuzurilor de orice fel sau se află în situaţii jenante;

- să evite utilizarea imaginilor şocante (cadavre, răni grave etc.).

I.  Presa scrisă. Tendinţe generale

DECEMBRIE 2010. TEMA MONITORIZATĂ – CALITATEA VIEŢII

1.1. Frecvenţa abordării temelor

În luna decembrie 2010, tema calităţii vieţii a fost dezbătută în paginile celor cinci ziare monitorizate în 104 de texte jurnalistice. Cele mai multe materiale tematice au apărut în Timpul de dimineaţă (64), urmat de Observatorul de Nord (16), Nezavisimaia Moldova (16), Ayin Aciik (6) şi Pridnestrovie (3). Raportând numărul de articole care au vizat tema calităţii vieţii la numărul de apariţii ale fiecărui ziar în luna decembrie, vom constata că ziarul care a avut cea mai bună medie a articolelor per ediţie este Observatorul de Nord care a publicat, în medie, câte patru articole despre calitatea vieţii în fiecare din cele patru numere editate în decembrie. Urmează, în ordine descrescătoare: Timpul de dimineaţă, Ayin Aciik, Nezavisimaia Moldova. Ziarul care pare să fie cel mai puţin interesat de tema calităţii vieţii este Pridnestrovie, care a publicat, în cele 19 ediţii din noiembrie, doar 3 materiale despre calitatea vieţii, inclusiv un articol despre bugetul oraşului Tiraspol, darea de seamă a preşedintelui comisiei politici sociale din cadrul parlamentului regional şi o informaţie despre utilizarea ajutoarelor umanitare din Rusia în luna octombrie 2010.

Graficul 1.1 Frecvenţa abordării temei în decembrie 2010 (nr. de apariţii ale ziarului şi nr. de articole tematice)

1.2. Genul jurnalistic

În raport cu tema monitorizată, ziarele au dat preferinţă genului informativ, publicând mai multe ştiri scurte sau desfăşurate (92 texte), proporţia acestora fiind de 88,5% din totalul materialelor tematice. De asemenea, au fost publicate 9 materiale analitice, unele din ele având elemente de investigaţie jurnalistică. Singurul ziar care a abordat tema calităţii vieţii şi în cadrul unui asemenea gen jurnalistic ca interviul a fost Timpul de dimineaţă. Ziarul Pridnestrovie nu a publicat nicio analiză sau interviu la tema monitorizată.

Graficul 1.2. Genurile jurnalistice abordate în decembrie 2010

1.3. Surse de informaţie: Niciunul din ziarele monitorizate nu a respectat în toate cazurile, fără nicio excepţie, regula de bază a jurnalismului privind existenţa a două şi mai multe surse de informaţie pentru un material. Cel mai prost indicator îl are Pridnestrovie, cu 0,7 surse pentru un material, urmat – în ordine crescătoare – de Ayin Aciik (1,2 per articol), Nezavisimaia Moldova şi Observatorul de Nord (câte 1,3 surse per articol) şi Timpul de dimineaţă cu 1,8 surse pentru fiecare material despre calitatea vieţii publicat în decembrie 2010. În total, cele cinci ziare monitorizate au făcut trimitere la 166 de surse timp de o lună, 71% dintre acestea revenind articolelor publicate în Timpul de dimineaţă.

Graficul 1.2. Sursele de informaţie, utilizate în materialele tematice, decembrie 2010 (nr. de materiale tematice şi nr. total de surse)

1.4. Protagoniştii materialelor

În patru din cele cinci ziare (excepţie: Pridnestrovie), cele mai multe materiale la tema calităţii vieţii i-au avut ca protagonişti pe experţi/specialişti în domeniu, articolele fiind cu sau despre aceştia (55% din totalul de 265 protagonişti). Funcţionarii publici/demnitarii/politicienii partidelor reprezentat în Parlament sunt pe locul doi în topul protagoniştilor (32%), urmaţi de cetăţenii simpli şi politicienii din afara legislativului (categoria „politicieni” vizează doar politicienii partidelor extraparlamentare, politicienii din parlament sunt incluşi la categoria”funcţionari”). În total, articolele publicate în ziarele monitorizate au avut 265 de protagonişti. Raportând numărul protagoniştilor la materialele jurnalistice publicate, constatăm că cele mai bune rezultate la acest indicator le au ziarele Timpul de dimineaţă şi Observatorul de Nord (în medie, câte 3 protagonişti per articol), Nezavisimaia Moldova şi Ayin Aciik au, în medie, câte un protagonist per articol, iar ziarul Pridnestrovie înregistrează cel mai prost indicator la acest capitol – 0,3 protagonişti pentru fiecare articol la tema „calitatea vieţii”.   

Graficul 1.4. Frecvenţa apariţiei protagoniştilor în materialele publicate în decembrie 2010

Graficul 1.4.1. Numărul protagoniştilor în materialele publicate în decembrie 2010

1.5. Echilibrul surselor

Niciunul din ziarele monitorizate nu a respectat prevederile deontologice privind echilibrul surselor în toate materialele care au vizat un subiect controversat sau au mediatizat anumite situaţii de conflict. Astfel, din cele 17 materiale de acest fel, publicate în decembrie 2010 în patru din cele cinci ziare monitorizate (Pridnestrovie nu a avut materiale cu subiect controversat), doar 4 (23,5% din total) au respectat principiul deontologic al oferirii aceluiaşi spaţiu sau a unui spaţiu relativ egal pentru expunerea opiniilor/poziţiilor diferite în cazul unor subiecte controversate. Alte 6 materiale (35,3%) au fost echilibrate parţial, pe când autorii a 7 articole (41,2% din totalul materialelor la teme controversate) au neglijat totalmente principiul echilibrului surselor.

Graficul 1.5. Echilibrul surselor în materialele publicate în decembrie 2010

1.6. Poziţia autorului în materiale

Observatorul de Nord, Ayin Aciik şi Pridnestrovie au publicat articole tematice, conţinutul cărora nu indică o atitudine părtinitoare a autorilor faţă de subiectul abordat sau de sursele/protagoniştii acestora. Trebuie să ţinem cont, însă, de faptul că aceste ziare nu au scris articole controversate la tema monitorizată, ci doar ştiri şi reportaje, în unele cazuri – analize ale experţilor. În acelaşi timp, Nezavisimaia Moldova şi Timpul de dimineaţă au avut, în decembrie, mai multe articole în care principiul imparţialităţii nu a fost respectat. Astfel, 26,7% din articolele tematice publicate în Nezavisimaia Moldova au fost părtinitoare, iar în Timpul de dimineaţă a fost vorba de 15,6% din totalul de articole. În Nezavisimaia Moldova au apărut câteva articole, în care guvernarea actuală şi personal prim-ministrul V. Filat este acuzat de înrăutăţirea calităţii vieţii, iar fenomenul creşterii preţurilor la carburanţi este explicat prin încercarea celor care au finanţat campaniile electorale ale partidelor care au acces la guvernare să-şi „recupereze” banii. Aceste acuzaţii nu sunt acoperite de probe, iar opinia celor vizaţi nu este prezentată. În ziarul Timpul de dimineaţă au fost publicate câteva articole care par să fie publicitare, dar nu sunt marcate corespunzător, unele din ele fiind părtinitoare în raport cu subiectul relatat. 

Graficul 1.6. Atitudinea autorilor faţă de subiectele abordate în decembrie 2010

1.7. Calitatea limbajului

Toate materialele la tema calităţii vieţii, publicate în decembrie 2010, au fost scrise într-un limbaj mai mult sau mai puţin îngrijit, adică acceptabil din punct de vedere al normelor limbii literare şi al prevederilor deontologice. 

Graficul 1.7. Limbajul utilizat  de cele cinci ziare monitorizate în decembrie 2010

1.8. Implicarea jurnaliştilor în realizarea materialelor

În 66,3% din totalul materialelor tematice publicate de cele cinci ziare monitorizate, implicarea jurnaliştilor în realizarea subiectelor a fost minimă, deoarece au fost preluate declaraţii făcute la evenimentele de presă sau comunicatele primite la redacţie, fără a face documentarea suplimentară a subiectului sau a cere opinia unor persoane care s-ar putea să aibă o altă opinie. Toate ziarele au probleme serioase în ce priveşte gradul de implicare a jurnaliştilor în documentarea suplimentară a temelor/cazurilor/situaţiilor despre care scriu. Or, situaţiile când materialul este făcut la iniţiativa jurnalistului, inclusiv când materialele de la conferinţe/evenimente/seminare servesc drept punct de pornire pentru materiale mai ample sunt destul de puţine: Timpul de dimineaţă – 39,3% din totalul materialelor, Observatorul de Nord – 31,3%, Nezavisimaia Moldova – 26,7%, Ayin Aciik – 16,7%, Pridnestrovie – 0%.

Graficul 1.8. Implicarea jurnaliştilor în realizarea materialelor în decembrie 2010

IANUARIE 2011. TEMA MONITORIZATĂ – SITUAŢIA ECONOMICĂ

1.1. Frecvenţa abordării temelor

În ianuarie 2011, situaţia economică din ţară/regiune, inclusiv consecinţele crizei economice, programele locale, naţionale şi internaţionale de relansare economică au fost reflectate în 79 de texte jurnalistice, publicate în paginile celor cinci ziare monitorizate. Cele mai multe materiale tematice au apărut în Timpul de dimineaţă (33), urmat de Nezavisimaia Moldova (20), Observatorul de Nord (19), Ayin Aciik (6) şi Pridnestrovie (1). Raportând numărul de articole despre situaţia economică la numărul de apariţii ale fiecărui ziar în luna ianuarie, vom constata că ziarul care a avut cea mai bună medie a articolelor per ediţie este Observatorul de Nord care a publicat, în medie, câte 4,7 articole tematice în fiecare din cele patru numere editate în prima lună a anului 2011. Urmează, în ordine descrescătoare: Nezavisimaia Moldova, Ayin Aciik, Timpul de dimineaţă. Ziarul Pridnestrovie a abordat tema situaţiei economice o singură dată (!) în cele 12 ediţii din ianuarie. Este vorba de un articol de prognoză despre acţiunile întreprinse de autorităţile regiunii transnistrene în scopul diminuării consecinţelor crizei economice, publicat la 25 ianuarie 2011. Ziarul îşi anunţă cititorii, cu trimitere la vicepreşedintele sovietului suprem de la Tiraspol, că „situaţia se află sub controlul autorităţilor”, chiar dacă bugetul regiunii va fi în continuare deficitar.

Graficul 1.1 Frecvenţa abordării temei ianuarie 2011 (nr. de apariţii ale ziarului şi nr. de articole tematice)

1.2. Genul jurnalistic

În raport cu tema monitorizată, ziarele au preferat să abordeze genul jurnalistic informativ, publicând preponderent ştiri scurte sau desfăşurate despre situaţia economică (67 de texte sau 84,8% din totalul materialelor tematice). Au mai fost publicate 12 materiale analitice (15,2% din total). Ziarul care a inserat cele mai multe texte cu caracter analitic la tema situaţiei economice a fost Nezavisimaia Moldova, fiind vorba, în special, de comentarii-analize în care sunt criticate acţiunile guvernului actual în unele domenii, cum ar fi formarea preţurilor la produsele farmaceutice,  modernizarea complexului termoenergetic etc. Ziarul Ayin Aciik nu a publicat nicio analiză tematică. De asemenea, în ianuarie 2011, niciunul din ziarele monitorizate nu a inserat interviuri la tema situaţiei economice.

Graficul 1.2. Genurile jurnalistice abordate în ianuarie 2011

1.3. Surse de informaţie: Ziarele monitorizate nu au respectat în toate cazurile principiul deontologic al „celor două surse independente una de alta” pentru un material jurnalistic. În ianuarie, cel mai prost indicator de surse la articolele care au vizat tema situaţiei economice l-au înregistrat ziarele Nezavisimaia Moldova şi Observatorul de Nord, care au avut, în medie, câte mai puţin de o sursă de informaţie pentru fiecare material. În total, cele cinci ziare monitorizate au făcut trimitere la 90 de surse timp de o lună, 63% dintre acestea revenind articolelor tematice, publicate în Timpul de dimineaţă.

Graficul 1.2. Sursele de informaţie, utilizate în materialele tematice, ianuarie 2011 (nr. de materiale tematice şi nr. total de surse) 

1.4. Protagoniştii materialelor

În total, materialele la tema situaţiei economice, publicate în cele cinci ziare monitorizate, au avut 134 de protagonişti, adică persoane citate direct sau despre care a povestit/relatat autorul. Cea mai mare pondere au avut-o experţii/specialiştii într-un anumit domeniu, 66,4% din articolele tematice fiind cu sau despre această categorie de protagonişti. În trei din cele cinci ziare, şi anume în Timpul de dimineaţă, Nezavisimaia Moldova şi Ayin Aciik, la experţi/specialişti s-a făcut referire mai des decât la funcţionarii de stat, inclusiv oamenii politici reprezentând partidele parlamentare şi angajaţii administraţiei centrale şi locale. În ianuarie 2001, doar două ziare – Timpul de dimineaţă şi Observatorul de Nord, au avut ca protagonişti cetăţenii de rând în contextul situaţiei economice din ţară, iar reprezentanţii partidelor extraparlamentare au fost vizaţi o singură dată (în Timpul de dimineaţă).

Raportând numărul protagoniştilor la numărul materialelor tematice publicate, constatăm că fiecare articol din Timpul de dimineaţă a avut, în medie, câte 2,5 protagonişti, Pridnestrovie a publicat un singur articol cu doi protagonişti, Ayin Aciik – 1,5 protagonişti per articol, Observatorul de Nord – 1,27, iar Nezavisimaia Moldova – 0,8 protagonişti pentru fiecare articol la tema „situaţia economică”.   

Graficul 1.4. Frecvenţa apariţiei protagoniştilor în materialele publicate în ianuarie 2011

Graficul 1.4.1. Numărul protagoniştilor în materialele publicate în ianuarie 2011

1.5. Echilibrul surselor

Respectarea prevederilor deontologice privind echilibrul surselor este în continuare o problemă, de care ciocnesc toate ziarele monitorizate, în special atunci când abordează un subiect controversat sau când mediatizează anumite situaţii de conflict. Astfel, din cele 22 de materiale de acest fel care au vizat situaţia economică, publicate în patru din cele cinci ziare monitorizate (Pridnestrovie nu a avut materiale cu subiect controversat), mai puţin de jumătate (10 articole sau 45,5% din total) au respectat echilibrul jurnalistic, oferind acelaşi spaţiu sau spaţiu relativ egal pentru expunerea opiniilor/poziţiilor diferite în cazul unor subiecte controversate. Alte 3 materiale (13,6%) au fost parţial echilibrate, pe când 9 articole (40,9% din totalul materialelor cu subiect controversat) au fost dezechilibrate din acest punct de vedere. Cea mai îngrijorătoare este situaţia în cazul ziarului Nezavisimaia Moldova, care a neglijat principiul echilibrului surselor în şapte din opt articole tematice cu subiect controversat. 

Graficul 1.5. Echilibrul surselor în materialele controversate publicate în ianuarie 2011

1.6. Poziţia autorului în materiale

În 86,1% din toate articolele despre situaţia economică, publicate în cele cinci ziare monitorizate, autorii au fost nepărtinitori în raport cu evenimentul/sursa/protagonistul despre care au relatat şi nu au lăsat să se întrezărească propria atitudine faţă de subiect. Două dintre ziare – Timpul de dimineaţă şi Ayin Aciik, au demonstrat o atitudine nepărtinitoare în toate materialele tematice. Celelalte ziare, însă, au publicat şi articole mai mult sau mai puţin părtinitoare. Astfel, au fost părtinitoare 40% din articolele tematice publicate în Nezavisimaia Moldova şi 10,5% din articolele publicate în Observatorul de Nord. A fost părtinitor şi singurul articol la tema situaţiei economice, publicat în ianuarie 2011 de ziarul Pridnestrovie. 

Graficul 1.6. Atitudinea autorilor faţă de subiectele abordate în ianuarie 2011

1.7. Calitatea limbajului

Cu o singură excepţie, materialele la tema situaţiei economice, publicate în ianuarie 2011, au fost scrise într-un limbaj acceptabil din punct de vedere al normelor limbii literare şi al prevederilor deontologice. Într-un material din ziarul Nezavisimaia Moldova („За Родину! За...”, 19 ianuarie 2011) au fost utilizate expresii semi-licenţioase.

Graficul 1.7. Limbajul utilizat  de cele cinci ziare monitorizate în ianuarie 2011

1.8. Implicarea jurnaliştilor în realizarea materialelor

În majoritatea absolută a materialelor la tema situaţiei economice (91,1% din totalul de 79 articole tematice) implicarea profesională a jurnaliştilor a fost minimă. Autorii nu au făcut altceva decât să citeze declaraţii făcute la evenimentele de presă sau comunicatele primite la redacţie, fără documentarea suplimentară a subiectului sau fără a cere opinia unor persoane care s-ar putea să aibă o altă opinie/poziţie în aceeaşi problemă. Corespunzător, situaţiile când materialul este făcut la iniţiativa jurnalistului, inclusiv când materialele de la conferinţe/evenimente/seminare servesc drept punct de pornire pentru materiale mai ample, sunt destul de puţine: în Timpul de dimineaţă – 12,1% din totalul materialelor relevante, Observatorul de Nord – 10,5%, Nezavisimaia Moldova – 5%. Toate cele şase articole din Ayin Aciik şi singurul articol tematic din Pridnestrovie de asemenea au avut o implicare pasivă a jurnaliştilor.

Graficul 1.8. Implicarea jurnaliştilor în realizarea materialelor în ianuarie 2011

FEBRUARIE 2011. TEMA MONITORIZATĂ –  INTEGRAREA EUROPEANĂ

1.1. Frecvenţa abordării temelor

Relaţiile externe ale Republicii Moldova, inclusiv procesul de integrare europeană a ţării noastre este o temă reflectată sporadic de presa scrisă monitorizată. Astfel, în februarie 2011, în ziare au fost publicate doar 49 de materiale care ar fi abordat vreun subiect la această temă. Cele mai multe materiale tematice au apărut în Timpul de dimineaţă (23), urmat de Nezavisimaia Moldova (17), Observatorul de Nord (4), Ayin Aciik (3) şi Pridnestrovie (2). Raportând numărul de articole despre relaţiile externe, inclusiv integrarea europeană, la numărul de apariţii ale fiecărui ziar în luna februarie, vom constata că publicaţia care a avut cea mai bună medie a articolelor per ediţie este Timpul de dimineaţă care a publicat, în medie, câte 1,15 articole tematice în fiecare din cele 20 de numere editate în februarie. Urmează, în ordine descrescătoare: Nezavisimaia Moldova (media articolelor per ediţie – 1,06), Observatorul de Nord (1), Ayin Aciik (0,75). Ziarul de la Tiraspol Pridnestrovie a înregistrat cea mai mică medie (0,13), publicând, în cele 15 numere din februarie 2011, doar două articole la tema monitorizată. Astfel, la 17 februarie, ziarul a publicat un material de analiză, în care se afirmă că „Transnistria este ţinta unei atenţii sporite din partea Occidentului inclusiv prin faptul că locuitorii de aici nu acceptă aşa-numitele „valori occidentale” şi nu doresc integrarea europeană (chiar dacă li se recomandă insistent să „sară în ultimul „tren european”)”. În cel de-al doilea articol, publicat pe 25 februarie, se face trimitere la un raport al senatorului american Richard Lugar în care se afirmă că "SUA trebuie să ajute Moldova în integrarea europeană".

Graficul 1.1 Frecvenţa abordării temei în februarie 2011 (nr. de apariţii ale ziarului şi nr. de articole tematice)

1.2. Genul jurnalistic

Ziarele au preferat să abordeze tema relaţiilor externe preponderent în materiale informative, adică în ştiri scurte sau desfăşurate, precum şi în reportaje. Astfel, 36 de texte sau 73,5% din totalul articolelor tematice au fost informative. Alte 13 materiale (24,5% din total) au fost analize mai mult sau mai puţin profesioniste ale temei relaţiilor externe şi integrării europene. singurul interviu la tema monitorizată a fost publicat în Timpul de dimineaţă (28 februarie 2011), cu Francesco G. Moran, şeful Direcţiei Generale Informatică din cadrul Comisiei Europene.  

Ziarul care a publicat cele mai multe texte cu caracter analitic la tema relaţiilor externe a fost Nezavisimaia Moldova. În special, acestea au fost comentarii şi articole de opinie, în care autorii au criticat guvernarea AIE, dar şi Uniunea Europeană pentru că susţine alianţa de guvernământ din Moldova. Astfel, la 1 februarie, ziarul acuză UE de aplicarea unor standarde duplicitare în fostele republici sovietice, la 17 februarie este preluat un comentariu de pe un site, în care se afirmă că Moldova este calul troian al UE şi SUA care ar fi orchestrat evenimentele din 7 aprilie 2009 la Chişinău şi înlăturarea PCRM de la putere. La 24 şi 25 februarie, Nezavisimaia Moldova publică un comentariu semnat de deputatul comunist Mark Tkaciuk, în care sunt elogiate eforturile de integrare europeană ale PCRM. 

Ziarul Observatorul de Nord a publicat două comentarii tematice, în unul afirmându-se că moldovenii, deşi declară că vor în Europa, fac prea puţin pentru a se apropia cu adevărat de valorile UE (25 februarie). Timpul de dimineaţă a publicat, în februarie, un singur material cu caracter de analiză la tema integrării europene (23 februarie), în care autorul presupune că “perspectiva de aderare la UE este una îndepărtată şi R. Moldova va mai rămâne o perioadă încorsetată în Parteneriatul Estic (unde va fi tratată la pachet cu celelalte ţări membre)”.  

Graficul 1.2. Genurile jurnalistice abordate în februarie 2011

1.3. Surse de informaţie: Principiul deontologic al „celor două surse independente una de alta” pentru un material jurnalistic nu a fost respectat în toate cazurile. În februarie, cel mai prost indicator de surse la articolele care au vizat tema relaţiilor externe l-au înregistrat ziarele Observatorul de Nord şi Nezavisimaia Moldova, care au avut, în medie, câte mai puţin de o sursă de informaţie pentru fiecare material. În total pentru materialele tematice, cele cinci ziare monitorizate au făcut trimitere la 49 de surse timp de o lună.

Graficul 1.2. Sursele de informaţie, utilizate în materialele tematice, februarie 2011 (nr. de materiale tematice şi nr. total de surse) 

1.4. Protagoniştii materialelor

În total, materialele la tema relaţiilor externe, publicate în cele cinci ziare monitorizate, au avut 54 de protagonişti, adică persoane citate direct sau despre care a povestit/relatat autorul. Cea mai mare pondere au avut-o experţii/specialiştii într-un anumit domeniu, 66,7% din articolele tematice fiind cu sau despre această categorie de protagonişti. În două din cele cinci ziare (Timpul de dimineaţă şi Nezavisimaia Moldova), la experţi/specialişti s-a făcut referire mult mai des decât la funcţionarii de stat, inclusiv oamenii politici reprezentând partidele parlamentare şi angajaţii administraţiei centrale şi locale, iar Observatorul de Nord a avut în calitate de protagonişti ai materialelor care au vizat relaţiile externe, inclusiv integrarea europeană, exclusiv experţii/specialiştii. În contextul materialelor tematice publicate în februarie 2001, doar două ziare – Timpul de dimineaţă şi Nezavisimaia Moldova, au avut ca protagonişti cetăţenii de rând în contextul relaţiilor externe, iar reprezentanții partidelor extraparlamentare nu au fost vizaţi în niciun ziar. Raportând numărul protagoniştilor la numărul materialelor tematice publicate, constatăm că Timpul de dimineaţă a avut, în medie, câte 1,3 protagonişti pentru fiecare articol, Pridnestrovie şi Ayin Aciik – câte un protagonist per articol, Nezavisimaia Moldova – 0,94, iar Observatorul de Nord – 0,75 protagonişti pentru fiecare articol la tema relaţiilor externe, inclusiv integrarea europeană.

Graficul 1.4. Frecvenţa apariţiei protagoniştilor în materialele publicate în februarie 2011

Graficul 1.4.1. Numărul protagoniştilor în materialele publicate în februarie 2011

1.5. Echilibrul surselor

Pe parcursul lunii februarie, în ziarele monitorizate au fost publicate 19 materiale cu subiect controversat în contextul relaţiilor externe şi/sau integrării europene. Doar o treime din ele (6) au respectat, într-o măsură mai mare sau mai mică, principiul deontologic privind echilibrul surselor şi al opiniilor prezentate, celelalte au fost dezechilibrate, adică au prezentat subiectul dintr-o singură perspectivă, nu au oferit dreptul la replică. Cele mai multe articole tematice dezechilibrate (11) a publicat ziarul Nezavisimaia Moldova care deseori a publicat comentarii/articole de opinie/scrisori acuzatoare la adresa Guvernului de la Chişinău, dar şi a ţărilor UE, fără a prezenta şi poziţia părţii învinuite sau luând-o în derâdere. Câte un articol dezechilibrat au publicat şi ziarele Pridnestrovie şi Ayin Aciik. 

Graficul 1.5. Echilibrul surselor în materialele controversate publicate în februarie 2011

1.6. Poziţia autorului în materiale

În 67,3% din toate articolele care au vizat relaţiile externe, publicate în cele cinci ziare monitorizate, autorii au fost nepărtinitori în raport cu evenimentul/sursa/protagonistul despre care au relatat şi nu au lăsat să se întrezărească propria atitudine faţă de subiect. În celelalte cazuri, poziţia autorului a putut fi uşor percepută de cititori, aceste materiale fiind părtinitoare. Astfel, au fost părtinitoare 70% din articolele tematice publicate în Nezavisimaia Moldova (12 din 17), două din cele trei materiale din Ayin Aciik (66,7%), câte un articol din Timpul de dimineaţă şi Pridnestrovie. Toate cele patru articole tematice din Observatorul de Nord au fost nepărtinitoare. 

Graficul 1.6. Atitudinea autorilor faţă de subiectele abordate în februarie 2011

1.7. Calitatea limbajului

În proporţie de 91,8%, materialele la tema relaţiilor externe au fost scrise într-un limbaj acceptabil din punct de vedere al normelor limbii literare şi al prevederilor deontologice. Totuşi, în patru texte publicate în ziarul Nezavisimaia Moldova a fost utilizat un limbaj defectuos, cu expresii jignitoare la adresa persoanelor despre care s-a scris.

Graficul 1.7. Limbajul utilizat  de cele cinci ziare monitorizate în februarie 2011

1.8. Implicarea jurnaliştilor în realizarea materialelor

În majoritatea absolută a materialelor la tema relaţiilor externe implicarea profesională a jurnaliştilor a fost minimă. Altfel spus, autorii nu s-au documentat suplimentar în legătură cu subiectul pe care l-au abordat, limitându-se la citarea sau interpretarea unor declaraţii făcute la evenimentele de presă sau la comunicatele primite la redacţie. Corespunzător, situaţiile când materialul a fost făcut la iniţiativa jurnalistului, inclusiv când materialele de la conferinţe/evenimente/seminare au servit drept punct de pornire pentru materiale mai ample, au fost foarte puţine: câte unul în Timpul de dimineaţă, Observatorul de Nord şi Pridnestrovie.

Graficul 1.8. Implicarea jurnaliştilor în realizarea materialelor în februarie 2011

Concluzii şi recomandări generale pentru perioada
decembrie 2010-februarie 2011:

Concluzii:

· Ziarele monitorizate nu oferă suficient spaţiu pentru reflectarea subiectelor de interes public, prin informaţii şi analize pertinente care i-ar ajuta pe cititori să-şi formeze o opinie argumentată;

· Redacţiile ziarelor preferă ştirile şi informaţiile desfăşurate unor analize serioase ale situaţiei în diferite domenii şi reportajelor tematice care ar putea completa „tabloul” problemei;

· Numărul surselor-funcţionari/politicieni este în scădere, locul acestora fiind preluat de experţii/specialişti în diferite domenii. În acelaşi timp, cetăţenii sunt utilizaţi ca surse de informaţii sau protagonişti în puţine cazuri, chiar dacă este vorba de teme care îi vizează în primul rând;

· Este mare numărul materialelor cu o singură sursă, ceea ce contravine normelor deontologice;

· În abordarea subiectelor controversate, nu întotdeauna este asigurat echilibrul surselor şi al opiniilor prezentate; 
· Majoritatea materialelor la cele trei teme, publicate în perioada monitorizată, au fost scrise într-un limbaj mai mult sau mai puţin îngrijit, adică acceptabil din punct de vedere al normelor limbii literare şi al prevederilor deontologice. Totuşi, în cinci texte publicate în ziarul Nezavisimaia Moldova a fost utilizat un limbaj defectuos sau expresii semi-licenţioase, cu expresii jignitoare la adresa persoanelor despre care s-a scris;
· Toate ziarele monitorizate au probleme serioase privind gradul de implicare a jurnaliştilor în documentarea suplimentară a subiectelor despre care au aflat din comunicate de presă, de la conferinţe sau alte evenimente publice. În mai mult de jumătate din cazuri, autorii au avut o implicare pasivă în munca jurnalistică propriu-zisă. 

Recomandări:

· Reevaluarea politicilor editoriale, prin adaptarea acestora la temele de interes public sporit. Îmbunătăţirea planificării editoriale în redacţii;

· Publicarea mai multor analize şi comentarii economice pertinente, realizate de experţii în domeniu, precum şi a interviurilor cu aceştia;

· Eliminarea clişeelor jurnalistice, prin diversificarea genurilor şi a unghiurilor de abordare a problemelor sociale;

· Elaborarea şi implementarea unor ghiduri interne ale redacţiilor care ar impune inclusiv standarde stricte de calitate privind numărul de surse (fără ştiri bazate pe o singură sursă sau pe câteva surse din aceeaşi „tabără”; documentarea suplimentară a informaţiilor obţinute pe cale oficială), echilibrul şi obiectivitatea materialelor (diferenţierea clară a faptelor de opinii sau judecăţi de valoare, asigurarea echilibrului opiniilor/poziţiilor prezentate, excluderea abordării părtinitoare/partizane a subiectelor de presă) etc.;

· Completarea fişelor de post ale reporterilor cu obligaţia de documentare suplimentară a informaţiilor obţinute pe cale oficială;   

· Abordarea interactivă a subiectelor publicate în ziar, prin dezbaterea acestora cu participarea cititorilor, inclusiv pe paginile web ale publicaţiilor; 

· Marcarea obligatorie a articolelor cu caracter publicitar, conform cerinţelor codului deontologic.

II. Mass-media audiovizuală. Televiziuni. Tendinţe generale

DECEMBRIE 2010. TEMA MONITORIZATĂ – CALITATEA VIEŢII

2.1 Frecvenţa abordării temei în materiale: În luna decembrie 2010, toate televiziunile monitorizate au abordat tema „calitatea vieţii”, însă cu frecvenţă diferită. Unele aspecte ale temei, cum ar fi „creşterea preţurilor la benzină, la produsele lactate”, „preconizata creştere a tarifelor la gaze”, „salariul mediu lunar al angajaţilor la instituţiile de stat” şi „acte de caritate” au fost reflectate, de toate televiziunile, cu excepţia celor din zona transnistreană. Alte aspecte ca: „situaţia sinistraţilor”, „proiectul „Prima casă””, „calitatea alimentării copiilor la grădiniţe”, „grant din străinătate pentru infrastructura socială” etc., au fost prezente doar la posturile cu acoperire naţională (Tv Moldova 1, Tv Prime, NIT). Tv Moldova 1 a reflectat mai des propria campanie de caritate „Eşti cât dăruieşti, fă-le lumea de poveşti”, iar Tv Prime –  un proiect social al Fundaţiei Edelweiss, instituţie aparţinând actualului prim-vicepreşedinte al Parlamentului V. Plahotniuc. Cel mai des au abordat tema „calitatea vieţii” Tv Moldova 1, NIT şi Tv Prime. În acest sens, Tv Moldova 1 a difuzat 36 de materiale pe parcursul a 18 zile (în celelalte 13 zile subiectul a lipsit), iar NIT şi Tv Prime -  33 şi, respectiv, 29 de materiale în 17 zile (la ambele posturi subiectul a lipsit în celelalte 14 zile). Radiodifuzorul public regional – Tv Gagauzia a abordat tema, în medie, o dată la 3 zile, iar televiziunile din aşa-zisa RMN – o dată în săptămână, plasând cele mai puţine subiecte – câte 5. 

Graficul 2.1. Frecvenţa abordării temei în luna decembrie 2010 de către televiziunile monitorizate

 SHAPE  \* MERGEFORMAT 



2.2 Genul materialelor:Toate televiziunile au reflectat tema „calitatea vieţii” prin intermediul genurilor jurnalistice informative, iar 4 dintre ele – şi prin intermediul celor analitice. Astfel, în cazul Tv Prime, la 16 materiale informative au revenit 13 analitice, iar în cazul Tv Moldova 1 – la 20 de materiale informative -  16 analitice. La NIT, din numărul total de materiale la temă, fiecare al 3,5-lea a fost analitic, iar la Tv Găgăuzia – unul din patru. La Tv SV şi Tv RMN toate subiectele au fost informative, însă puţine la număr. Tv RMN a fost singura televiziune care a difuzat şi 2 interviuri.

Graficul 2.2. Genurile jurnalistice prin intermediul cărora a fost reflectată în decembrie 2010 tema „calitatea vieţii”

2.3. Surse de informaţie: Nici una dintre televiziuni nu a realizat toate subiectele la tema „calitatea vieţii” în temeiul a două sau mai multe surse de informaţie. Cele mai puţine surse au fost identificate la NIT – 36 în 33 de materiale; la Tv Găgăuzia – 23 în 18 materiale; la Tv RMN şi Tv SV – câte 8 în 5 materiale. Tv Prime şi Tv Moldova 1, deşi nu în măsură deplină, au respectat principiului jurnalistic corespunzător la scrierea subiectelor respective. Astfel, Tv Prime a apelat la 53 de surse realizând 29 de subiecte, iar Tv Moldova 1 – la 64 de surse, realizând 36 de subiecte. 

Graficul 2.3. Numărul surselor de informaţie utilizate în realizarea materialelor la temă

2.4. Echilibrul surselor de informaţie în materiale: Nici o televiziune din cele 6 monitorizate nu a realizat toate subiectele în mod echilibrat din perspectiva prezenţei surselor de informaţie. Monitorii şi experţii au urmărit în mod special materialele cu caracter conflictual, care, conform normelor profesionale, dar şi juridice, urmau să fie realizate în temeiul mai multor surse de informaţie, echilibrate între ele. În acest context, de respectivul standard jurnalistic, în luna decembrie 2010, în reflectarea temei „calitatea vieţii”, s-au apropiat televiziunile Prime şi Moldova 1. Astfel, la Tv Prime, în 8 din 10 materiale cu vădit caracter conflictual, a fost atestat un echilibru al surselor de informaţie. La Tv Moldova 1 indicele dat a constituit 5 din 9 subiecte. La Tv Găgăuzia, care a difuzat puţine subiecte conflictuale, doar patru, toate au fost dezechilibrate, iar la NIT – o treime au fost parţial echilibrate, două treimi – dezechilibrate şi nici unul echilibrat din punctul de vedere al utilizării surselor de informaţie. Despre Tv SV şi Tv RMN este dificil de judecat, dat fiind numărul prea redus de subiecte (doar câte unul), care solicită expres un echilibru al surselor de informaţie.  

Graficul 2.4. Echilibrul surselor de informaţie în materialele la tema „calitatea vieţii”

2.5 Protagoniştii materialelor: Televiziunile monitorizate, cu excepţia NIT (într-un caz), nu au apelat la politicieni în scrierea materialelor la tema „calitatea vieţii” ( în categoria „politicieni” intră reprezentanţii partidelor extraparlamentare).  În calitate de protagonişti ai subiectelor, cel mai des la Tv SV, NIT şi Tv Găgăuzia au fost cetăţenii; la Tv RMN şi Tv Prime – funcţionarii; la Tv Moldova 1 – experţii. Cel mai rar Tv SV, Tv RMN, NIT şi Tv Găgăuzia au apelat la experţi, iar Tv Prime şi Tv Moldova 1 – la cetăţeni.   

Graficul 2.5. Frecvenţa prezenţei categoriilor de protagonişti în materialele la tema „calitatea vieţii”

Cei mai mulţi protagonişti în medie per subiect au fost atestaţi în materialele Tv Moldova 1, iar cei mai puţini – în cele ale Tv Găgăuzia. La Tv Moldova 1 în 36 de subiecte la temă au fost prezenţi 101 protagonişti (în medie 2,8 per subiect); la Tv SV în 5 materiale - 13 protagonişti (2,6); la Tv Prime  în 29 materiale – 75 protagonişti (2,5), la Tv RMN în 5 materiale – 11 protagonişti (2,2 ); la NIT în 33 de materiale – 58 de protagonişti (1,7) şi la Tv Găgăuzia – în 16 materiale – 25 de protagonişti (1,5) 

Graficul 2.5.1. Raportul dintre numărul total de protagonişti şi numărul materialelor la tema „calitatea vieţii” 
[image: image33.emf]36 101

16 25

33 58

29 75

511

5 13

0 20 40 60 80 100 120 140

Tv Moldova 1

Tv Gagauzia

NIT

Tv Prime

Tv RMN

Tv SV

numar materiale numar protagonisti


2.6. Poziţia autorului în materiale: 4 televiziuni din cele 6 monitorizate – Tv Moldova 1, Tv Prime, Tv RMN şi Tv SV, au scris toate materialele la tema „calitatea vieţii” respectând principiul imparţialităţii. Tv Găgăuzia, într-un caz din 16, a ignorat principiul respectiv, iar NIT – în 14 cazuri din 33 (42%). Poziţia părtinitoare transpare în situaţiile în care autorii materialelor iau atitudine sau trag concluzii înainte de a aborda toate sursele de informaţie relevante, sau chiar neglijându-le cu bună ştiinţă. Este cazul autorilor de la NIT când, de exemplu, au abordat tema preţurilor la medicamente (2.XII.2010, 22.XII.2010), sau tema compensaţiilor pentru căldură (7.XII.2010), sau tema economiilor moldovenilor păstrate în bănci (9.XII.2010) etc. 

Graficul 2.6. Atitudinea jurnalistului în materialele la tema „calitatea vieţii”

2.7 Calitatea limbajului: Toate materialele la tema „calitatea vieţii” difuzate de cele 6 televiziuni supuse monitorizării, au fost scrise într-un limbaj acceptabil.

2.8 Implicarea jurnaliştilor în realizarea materialelor: Potrivit rezultatelor monitorizării, autorii subiectelor de la toate televiziunile au avut o implicare activă în scrierea majorităţii materialelor. La Tv Prime cota materialelor scrise cu implicarea activă a jurnaliştilor a constituit 93%; la Tv Moldova 1 – 91%;  la Tv Găgăuzia – 75% şi la NIT – 60%. O implicare activă din partea jurnaliştilor se observă şi la Tv SV şi Tv RMN însă, numărul insignifiant de subiecte şi la o televiziune, şi la alta, nu permit a întrevedea tendinţe în acest sens.

Graficul  2.8. Gradul de implicare al  jurnaliştilor în realizarea materialelor la tema monitorizată

2.9. Etica jurnalistică: Toate televiziunile monitorizate, în materialele difuzate la tema „calitatea vieţii”, au respectat, în linii mari, principiile eticii jurnalistice.
IANUARIE 2011. TEMA MONITORIZATĂ – SITUAŢIA ECONOMICĂ

2.1 Frecvenţa abordării temei în materiale: În luna ianuarie 2011, cele 6 televiziuni au abordat tema „situaţia economică” în 118 cazuri, NIT revenindu-i jumătate din acest număr. Tv Găgăuzia a difuzat 19 materiale tematice, la fel ca şi Tv Prime, iar  Moldova 1 – cu un unul mai mult. Staţiile din regiunea transnistreană au fost preocupate de tema respectivă extrem de rar: Tv RMN - de 5 ori, iar Tv SV – o dată. Deşi în cazul unor televiziuni tema a fost abordată frecvent, ea, totuşi, nu a avut o vizibilitate uniformă pe tot parcursul lunii ianuarie. 

Graficul 2.1. Frecvenţa abordării temei în luna ianuarie 2011 de către televiziunile monitorizate

2.2 Genul materialelor: 5 din 6 televiziuni monitorizate (excepţie Tv SV) au reflectat tema „situaţia economică” prin intermediul genurilor jurnalistice informative. Două televiziuni – Tv Găgăuzia şi Tv RMN, au difuzat în exclusivitate materiale informative. Alte două televiziuni – Moldova 1 şi Prime, au avut şi câte un subiect analitic. Cele mai multe materiale analitice a realizat NIT – 10 din 54. Interviul, ca gen jurnalistic, a fost atestat într-un singur caz, la Tv SV. 

Graficul 2.2. Genurile jurnalistice prin intermediul cărora a fost reflectată în ianuarie 2011 tema „situaţia economică”

2.3. Surse de informaţie: Televiziunile monitorizate au apelat la un număr insuficient de surse de informaţie pentru a realiza subiectele la tema „situaţia economică”. Cele mai puţine surse au fost identificate la NIT – 48 în 54 de materiale; la Tv RMN – 6 în 5 materiale; la Tv Moldova 1 – 28 în 20 de materiale; la Tv Găgăuzia – 30 în 19 materiale şi la Tv Prime – 31 în 19 materiale. Nici o televiziune nu a respectat în totalitate principiul jurnalistic de realizare a subiectelor în temeiul a două şi mai multor surse de informaţie independente una de alta. 

Graficul 2.3. Numărul surselor de informaţie utilizate în realizarea materialelor la temă

2.4. Echilibrul surselor de informaţie în materiale: Din cele 118 materiale difuzate în luna ianuarie, 43 au fost conflictuale şi au solicitat un echilibru obligator al surselor de informaţie. În acest sens, Tv Moldova 1 a avut 3 materiale (toate echilibrate), Tv Prime – 5 (4 echilibrate şi 1 parţial echilibrat), Tv Găgăuzia 9 (7 echilibrate şi 2 – parţial echilibrat),  NIT 26 (3 echilibrate, 6 parţial echilibrate şi 17 dezechilibrate), De exemplu, un echilibru parţial al surselor a fost atestat în subiectul difuzat de Tv Prime pe 31 ianuarie, despre declaraţia viceministrului economiei, că exportatorii ucraineni de sucuri vor fi lipsiţi de taxe vamale la import, în conformitate cu rigorile Organizaţiei Mondiale a Comerţului. La fel, la Tv Găgăuzia, în ediţia din 21 ianuarie, a fost difuzat un subiect despre noul val de creştere al preţurilor la produsele alimentare. Protagonişti sunt: un expert, un doctor în economie şi 2 cetăţeni. Opinia factorilor decizionali lipseşte, deşi era iminentă pentru a echilibra corespunzător sursele de informaţie în subiect. Pe 12 ianuarie, NIT abordează o temă stringentă - situaţia farmaciştilor după adoptarea Hotărârii Guvernului privind revizuirea preţurilor la medicamente. Autorii materialului, însă, s-au limitat la opinia unei singure părţi implicate într-o situaţie de conflict şi neglijează cealaltă parte, admiţând, astfel, un dezechilibru vădit al surselor de informaţie. În aceeaşi manieră au fost realizate mai multe subiecte, inclusiv cel plasat pe 26 ianuarie, despre 5 agenţi economici de la Bălţi, cărora reprezentanţii teritoriali ai Cancelariei de Stat le-au retras licenţele pentru transportarea pasagerilor. Chiar dacă reporterul NIT s-a deplasat la faţa locului, oricum nu a încercat să obţină şi să prezinte opiniile tuturor părţilor intrate în conflict. De menţionat că reporterii televiziunii abordează teme stringente şi, ce e foarte important, revin pe parcurs la ele, dar maniera în care le reflectă face ca NIT să rămână şi în continuare singura instituţie mediatică dintre cele monitorizate cu un număr semnificativ de materiale dezechilibrate – 65 la sută. 

Graficul 2.4. Echilibrul surselor de informaţie în materialele la tema „situaţia economică”

2.5 Protagoniştii materialelor:  În abordarea subiectelor ce ţin de situaţia economică, cel mai des au apelat la experţi/specialişti Moldova 1, NIT şi Prime, iar Tv Găgăuzia – la cetăţeni. Tv RMN s-a adresat în toate cazurile la funcţionari. La Tv Moldova 1 şi Tv Prime, „cetăţenii” ocupă un loc insignifiant. „Politicieni” au fost prezenţi la NIT, în 3 rânduri; la Moldova 1 şi Prime – câte o dată. La celelalte televiziuni această categorie de protagonişti a lipsit. Un anumit echilibru între „funcţionari”, „experţi”, „cetăţeni” a fost atestat la Tv Găgăuzia şi NIT. 

Graficul 2.5. Frecvenţa prezenţei categoriilor de protagonişti în materialele la tema „situaţia economică”

La Tv Moldova 1 în 20 de subiecte au fost prezenţi 35 de protagonişti; la Tv Găgăuzia şi Tv Prime, 19 subiecte - 42 şi, respectiv, 43 de protagonişti. În 54 de materiale difuzate de NIT au fost prezenţi 90 de protagonişti. Cei mai mulţi protagonişti în medie per subiect au fost atestaţi în materialele Tv Prime şi Tv Găgăuzia – câte 2,2, iar cei mai puţini – la Tv RMN – 1,2. Acest indice la Tv Moldova 1 a constituit 1,7, iar la NIT – 1,6. 

Graficul 2.5.1. Raportul dintre numărul total de protagonişti şi numărul materialelor la tema „calitatea vieţii” 

2.6 Poziţia autorului în materiale: Cu excepţia NIT, celelalte televiziuni monitorizate au realizat toate subiectele la tema „situaţia economică” respectând principiul imparţialităţii. NIT a ignorat principiul respectiv în 21 (38%) de cazuri din 54. De exemplu, într-un subiect foarte bun ca temă, plasat în ediţia din 20 ianuarie, reporterul NIT vorbeşte despre cele 400 de cereri depuse în cadrul programului municipal „Prima Casă”, însă, neacceptate de băncile creditoare. Autorul, pe parcurs, deviază de la temă şi „alunecă” spre planurile electorale ale primarului capitalei. Anterior, în timpul lansării programului „Prima Casă”, NIT şi-a exprimat îndoiala că s-ar găsi doritori de a procura apartamente în acest mod.  Asemenea subiecte sunt necesare şi ar fi mult mai utile publicului, dacă autorii lor nu ar face trimiteri atât de des la experţi anonimi, dacă ar recurge la argumente, ar pune miza pe surse de informaţie competente şi nu pe propriile opinii, dacă ar lăsa concluziile pe seama telespectatorilor. În cazul în care un subiect televizat nu întruneşte acest minim de rigori, atunci creşte capacitatea lui manipulatorie. 

Graficul 2.6. Atitudinea jurnalistului în materialele la tema „situaţia economică”

2.7 Calitatea limbajului: Toate materialele la tema „situaţia economică” difuzate de cele 6 televiziuni supuse monitorizării, au fost scrise într-un limbaj acceptabil.

2.8 Implicarea jurnaliştilor în realizarea materialelor: La Tv Moldova 1 cota materialelor scrise cu implicarea activă a jurnaliştilor a constituit 90 la sută; la Tv Găgăuzia şi Tv Prime – 78%, iar la NIT – 72%. 

Graficul  2.8. Gradul de implicare al jurnaliştilor în realizarea materialelor la tema monitorizată

[image: image43.emf]2 18

4 15

15 39

4 15

05

01

0 10 20 30 40 50 60

Tv Moldova 1

Tv Gagauzia

NIT

Tv Prime

Tv RMN

Tv SV

pasiva activa


2.9. Etica jurnalistică: Televiziunile monitorizate, cu excepţia NIT, au respectat principiile eticii jurnalistice în materialele difuzate la tema „situaţia economică”. Reporterii de la NIT, fiecare al treilea subiect tematic (31%), l-au realizat cu derogări de la normele eticii jurnalistice. Au fost considerate derogări cazurile când, în subiecte cu caracter conflictual, a fost criticată o singură parte, fără a oferi acesteia dreptul de a răspunde la critică. 

Graficul  2.9. Respectarea principiilor eticii jurnalistice  în realizarea materialelor la tema monitorizată 

FEBRUARIE 2011. TEMA MONITORIZATĂ – INTEGRAREA EUROPEANĂ

2.1 Frecvenţa abordării temei în materiale: În luna februarie 2011, televiziunile monitorizate au reflectat tema „relaţii externe integrarea europeană” de 42 de ori.  Tv Moldova 1 şi Tv Prime au difuzat câte 15 materiale la temă; NIT – 7; Tv Găgăuzia – 4 şi Tv RMN – 1. Tv SV a neglijat în totalitate tema. La Tv Moldova 1 subiectul a fost prezentă în fiecare a doua ediţie; la Tv Prime – în 9 ediţii; la NIT – în 6 şi la Tv Găgăuzia – în 4 ediţii. 

Graficul 2.1. Frecvenţa abordării temei în luna februarie 2011 de către televiziunile monitorizate

2.2 Genul materialelor: Televiziunile monitorizate care au abordat tema „relaţii externe” au reflectat-o în exclusivitate prin intermediul genurilor jurnalistice informative. 
2.3. Surse de informaţie: Ca şi în perioadele anterioare monitorizate, televiziunile au abordat un număr redus de surse de informaţie pentru a realiza subiectele la tema „relaţii externe”. De exemplu, la NIT, în 7 subiecte au fost atestate 5 surse de informaţie; la Tv Găgăuzia în 4 materiale – 5 surse. Nici chiar Tv Prime şi Tv Moldova 1, cu un număr de surse mult mai mare decât restul televiziunilor, nu au realizat fiecare material cu respectarea deplină a normei profesionale respective. Astfel, la Tv Prime revin în medie per subiect 1,8 surse, iar la Tv Moldova 1 – 1,6.

Graficul 2.3. Numărul surselor de informaţie utilizate în realizarea materialelor la temă

2.4. Echilibrul surselor de informaţie în materiale: În cele 42 de materiale la tema integrării europene, difuzate în luna februarie 2011, monitorii au atestat 9 subiecte contradictorii care, conform normelor deontologice, dar şi juridice (din legislaţia naţională audiovizuală) urmau să fie realizate în temeiul a cel puţin două surse de informaţie independente una de alta. Moldova 1, Tv Gagauzia şi TV Prime au avut doar  subiecte echilibrate –  în total cinci.   Postul de televiziune NIT, însă, nici în luna februarie nu a depăşit carenţele cu referire la echilibrul surselor în subiecte cu caracter conflictual, carenţe atestate cu regularitate şi cel mai des între televiziunile monitorizate pe parcursul tuturor perioadelor anterioare. Astfel, din 7 subiecte la temă, 1 a fost calificat drept echilibrat parţial, iar altele două – dezechilibrate. De exemplu, pe 28 februarie, NIT a difuzat un subiect în care deputatul Dumei de Stat a Rusiei, Oleg Smolin, în cadrul unei conferinţe festive organizate de PCRM cu ocazia împlinirii a „10 ani de victorie a PCRM”, şi-a exprimat scepticismul în legătură cu aderarea Republicii Moldova la UE şi a declarat: când aud că aderarea la UE înseamnă aderarea la România - cea mai săracă ţară din UE, este straniu cum poţi să ceri ajutor unui neajutorat. Autorul subiectului s-a limitat la o singură opinie – cea a deputatului rus. Acest subiect, la fel ca şi cel difuzat pe 25 februarie, în care deputatul Mark Tcaciuc elogiază meritele PCRM în eforturile de integrare europeană a ţării, au fost calificate drept dezechilibrate din punctul de vedere al utilizării surselor de informaţie. Tv RMN, în singurul material la temă difuzat pe 8 februarie, a prezentat opinia unui singur raportor de la o conferinţă internaţională ştiinţifico-practică desfăşurată la Tiraspol. Acesta, între altele, afirma în subiect că Occidentul are de gând la modul serios să se ocupe de ceea ce numeşte “reintegrare”, neexcluzând presiunile politice masive atât asupra Transnistriei, cât şi asupra statelor - garante. Opinia dată, în cazul practicării unui jurnalism de calitate, urma cu certitudine să fie echilibrată de alte opinii la temă.  

Graficul 2.4. Echilibrul surselor de informaţie în materialele la tema „relaţii externe/integrarea europeană”

2.5 Protagoniştii materialelor: Doar  în materialele difuzate de radiodifuzorii publici, naţional şi regional, au fost prezente toate cele 4 categorii de protagonişti, în timp ce la Tv Prime s-au regăsit 3 categorii, lipsind „cetăţenii”. La NIT, de rând cu „cetăţenii” au lipsit şi „experţii”. Tv Prime a apelat cel mai des la funcţionari, Tv Moldova 1 şi Tv Găgăuzia – la experţi/specialişti, iar NIT – la politicieni (extraparlamentari). La cetăţeni televiziunile fie că au apelat mai rar, fie că nu au apelat. În asemenea cazuri poate să se creeze impresia că relaţiile externe/integrarea europeană sunt un scop în sine, fără impact asupra cetăţenilor de rând.

Graficul 2.5. Frecvenţa prezenţei categoriilor de protagonişti în materialele la tema „relaţii externe/integrarea europeană”

Cei mai mulţi protagonişti în medie per subiect au fost atestaţi în materialele de la Tv Moldova 1 (2,4), iar cei mai puţini – la NIT şi Tv RMN – câte unul. La Tv Găgăuzia au revenit fiecărui material câte doi, iar la Tv Prime – aproape câte doi protagonişti.
Graficul 2.5.1. Raportul dintre numărul total de protagonişti şi numărul materialelor la tema „relaţii externe/integrarea europeană” 

2.6 Poziţia autorului în materiale: Ca şi în perioada anterioară de monitorizare, toate televiziunile, cu excepţia NIT, au realizat subiectele respectând principiul imparţialităţii. În 3 cazuri din 7 (42%) NIT a ignorat principiul respectiv. De exemplu, într-un subiect difuzat pe 22 februarie, NIT se referă la declaraţia lui Dirk Schiebel, şeful delegaţiei UE la Chişinău, despre liberalizarea regimului de vize care poate avea loc doar după aprobarea celor 27 de state membre ale UE, şi doar cu condiţia ca Republica Moldova să implementeze reformele necesare. Autorul subiectului, în mod neîndreptăţit, utilizează declaraţia oficialului european pentru a accentua faptul că anume pe timpul guvernării comuniste a fost pus începutul  liberalizării regimului de vize. În cazul dat atitudinea reporterului, ca şi în alte două cazuri, a fost calificată drept părtinitoare. Pentru reporterul care este mesager al cetăţenilor şi nu al vre-unei forţe politice ar trebui să conteze mai puţin cine a „pus începutul” liberalizării vizelor.

Graficul 2.6. Atitudinea jurnalistului în materialele la tema „relaţii externe/integrarea europeană”

[image: image50.emf]0 15

0 4

3 4

0 15

01

00

Tv Moldova 1

Tv Gagauzia

NIT

Tv Prime

Tv RMN

Tv SV

partinitor nepartinitor


2.7 Calitatea limbajului: În linii mari, toate materialele la tema „relaţii externe” difuzate de  televiziunile supuse monitorizării au fost scrise într-un limbaj acceptabil.

2.8 Implicarea jurnaliştilor în realizarea materialelor: În majoritatea cazurilor autorii subiectelor la tema „relaţii externe” au avut o implicare activă în scrierea materialelor. Au fost atestate, însă, şi cazuri când reporterii s-au limitat la comunicate ale serviciilor de presă. Exemplu tipic poate servi ştirea difuzată de mai multe televiziuni pe 4 februarie cu referire la preconizata vizită a premierului moldovean la Bruxelles, pe 7-8 februarie, unde urma să se întâlnească cu înalţi oficiali europeni. Ştirea aparţinea serviciului de presă al Guvernului şi, în cazul implicării jurnaliştilor, putea fi  completată cu detalii relevante pentru public. 

Graficul  2.8. Gradul de implicare al jurnaliştilor în realizarea materialelor la tema monitorizată

3.9. Etica jurnalistică: Televiziunile monitorizate, cu excepţia NIT, au respectat principiile eticii jurnalistice în materialele difuzate la tema „relaţii externe”. Reporterii de la NIT, însă, ca şi în perioadele precedente de monitorizare, au admis derogări, în 3 cazuri, de la normele eticii jurnalistice. Astfel, într-un subiect difuzat pe 25 februarie, un deputat PCRM elogiază eforturile propriului partid, inclusiv cele îndreptate spre integrarea europeană. Acesta atribuie partidului pionieratul în lansarea mecanismului de integrare europeană, dar şi ideea integrării europene. Altfel spus, adevărurile sunt “amestecate” cu neadevăruri şi, în plus, nu se găseşte loc în subiect şi pentru alte opinii. 

Graficul  1.9. Respectarea principiilor eticii jurnalistice  în realizarea materialelor la tema monitorizată 

III. Mass-media audiovizuală. Posturi de radio. Tendinţe generale

DECEMBRIE 2010. TEMA MONITORIZATĂ – CALITATEA VIEŢII

3.1 Frecvenţa abordării temei în materiale: Dintre cele 4 posturi de radio monitorizate, în luna decembrie 2010, tema „calitatea vieţii” a fost abordată cel mai des de către  Vocea Basarabiei – 87 de subiecte pe parcursul a 21 de zile. Cel mai rar a abordat tema respectivă Radio Găgăuzia – 11 materiale în 8 zile ale lunii. Astfel, dacă la Vocea Basarabiei tema monitorizată a lipsit în programe 10 zile din luna decembrie, atunci la Radio Găgăuzia – 23 de zile. Radio Moldova a difuzat 38 de materiale, iar Prime FM – 29, pe parcursul a 18 şi, respectiv, 17 zile.  

Graficul 3.1. Frecvenţa abordării temei în luna decembrie de către posturile de radio monitorizate

3.2. Genul materialelor: La acest capitol, cei mai buni indicatori îi înregistrează Radio Găgăuzia, care a reflectat subiectele folosind toate trei genuri jurnalistice recomandate. La Radio Găgăuzia numărul materialelor informative a fost egal cu numărul celor analitice, fiind înregistrat şi un interviu. Dacă judecăm  din perspectiva că  la radio, spre deosebire de televiziune, trebuie să prevaleze subiectele informative, atunci o situaţie foarte bună se observă la Radio Moldova şi Vocea Basarabiei. În cazul Prime FM situaţia se explică prin faptul că staţia retransmite programul televizat de actualităţi de la Tv Prime.  

Graficul 3.2. Genurile jurnalistice prin intermediul cărora a fost reflectată tema „calitatea vieţii”

3.3. Surse de informaţie: Nici un post de radio dintre cele monitorizate nu a realizat toate subiectele la temă în baza mai multor surse de informaţie. Astfel, cumulate, Radio Moldova a apelat la 46 de surse pentru a scrie 38 de materiale; Radio Găgăuzia – la 18 pentru 18 materiale; Prime FM – la 53 şi Vocea Basarabiei la 123, pentru a realiza 29 şi, respectiv, 87 de materiale. În medie per subiect, la Prime FM au revenit 1,8 surse; la Radio Găgăuzia – 1,6; la Vocea Basarabiei – 1,4 şi la Radio Moldova – 1,2 surse.

Graficul 3.3. Sursele de informaţie utilizate în realizarea materialelor la tema „calitatea vieţii”

3.4. Echilibrul surselor de informaţie în materiale: Din cele 4 posturi de radio, nici unul nu a realizat toate materialele cu caracter conflictual în temeiul unui echilibru al surselor de informaţie utilizate. Despre situaţia reală la Prime FM şi Radio Găgăuzia este dificil de judecat: primul post de radio retransmite ştirile de la Tv Prime, iar al doilea – a realizat un singur subiect relevant din acest punct de vedere. La Vocea Basarabiei, în 5 din 11 subiecte a fost atestat echilibrul surselor, iar în 3 – dezechilibru. La Radio Moldova în unul din 7 subiecte a fost constatat echilibrul surselor, iar în 5 – dezechilibru.  

Graficul 3.4. Echilibrul surselor de informaţie în materialele la tema „calitatea vieţii”

3.5. Protagoniştii materialelor: Vocea Basarabiei a apelat cel mai des la experţi, Prime FM şi Radio Moldova – la funcţionari, iar Radio Găgăuzia – la cetăţeni. La categoria „politicieni”, doar într-un singur caz, a apelat Vocea Basarabiei. Radio Găgăuzia a ignorat cel mai des funcţionarii, iar Prime FM, Radio Moldova şi Vocea Basarabiei – cetăţenii. Vocea Basarabiei a apelat la experţi mai des decât la funcţionari şi cetăţeni luaţi împreună. Radio Găgăuzia a abordat cetăţenii mult  mai des decât funcţionarii şi experţii. Radio Moldova, dimpotrivă, a apelat la funcţionari mult mai des decât la experţi şi cetăţeni, de asemenea, luaţi împreună. 

Graficul 3.5. Frecvenţa prezenţei categoriilor de protagonişti în materialele la tema „calitatea vieţii”

La Vocea Basarabiei au fost identificaţi 196 de protagonişti în 87 de materiale; la Prime FM – 75 în 29 de materiale; la Radio Găgăuzia – 36 în 11 materiale şi la Radio Moldova – 64 în 38 de materiale. În medie, unui subiect la temă la Radio Găgăuzia au revenit 3,2 protagonişti; la Prime FM – 2,5; la „Vocea Basarabiei” – 2,2, iar la Radio Moldova – 1,6.

Graficul 3.5.1. Raportul dintre numărul total de protagonişti şi numărul materialelor la tema „calitatea vieţii” 

3.6. Poziţia jurnalistului în materiale: Toate materialele la tema monitorizată au fost scrise cu respectarea principiului imparţialităţii. 

3.7. Calitatea limbajului: Subiectele la tema „calitatea vieţii” de la toate posturile de radio monitorizate au fost scrise într-un limbaj acceptabil.

3.8. Implicarea jurnaliştilor în realizarea materialelor: Cea mai mare implicare în realizarea subiectelor la temă au avut-o jurnaliştii de la Radio Moldova – în 37 de cazuri din 38; şi cei de la Prime FM – în 27 de cazuri din 29. Autorii materialelor de la Vocea Basarabiei au avut o implicare activă în 64 de cazuri din 87, iar cei de la Radio Găgăuzia – în 6 cazuri din 11. Astfel, implicarea activă a jurnaliştilor de la Radio Moldova şi Prime FM a avut loc în 93 la sută din cazuri; la Vocea Basarabiei – în 73, iar la Radio Găgăuzia – în 54 la sută.

Graficul 3.8. Gradul de implicare al jurnaliştilor în realizarea materialelor la tema „calitatea vieţii”

[image: image59.emf]1 37

5 6

2 27

23 64

0 20 40 60 80 100

Radio Moldova

Radio Gagauzia

Prime FM

Vocea Basarabiei

pasiva activa


3.9. Etica jurnalistică: În realizarea materialelor la temă cele 4 staţii de radio monitorizate au respectat etica jurnalistică.
IANUARIE 2011. TEMA MONITORIZATĂ – SITUAŢIA ECONOMICĂ

3.1 Frecvenţa abordării temei în materiale: În luna ianuarie 2011, cele 4 staţii de radio monitorizate au abordat tema „situaţia economică” în 116 cazuri. Vocea Basarabiei a reflectat tema de 67 de ori, mai mult decât celelalte posturi de radio luate împreună. Radio Moldova şi Prime FM au difuzat câte 19 subiecte, iar Radio Găgăuzia – 11.  La Vocea Basarabiei subiectul vizat a fost prezent în toate ediţiile informative. La Radio Moldova şi la Radio Găgăuzia a lipsit în câte 9 ediţii, iar la Prime FM – în 8. La 3 staţii radio tema a avut o vizibilitate neuniformă pe parcursul lunii ianuarie. Astfel, Radio Moldova în 5 rânduri a difuzat câte 2 subiecte la temă în ediţie, iar în perioada 4-9 ianuarie – niciunul. Prime FM în 6 rânduri a difuzat câte 2 subiecte la temă pe zi, iar în perioadele 13-17 şi 26-30 ianuarie – niciunul. Radio Găgăuzia a difuzat în două rânduri câte 2 subiecte pe zi, iar în intervalul 19-26 ianuarie – niciunul. 

Graficul 3.1. Frecvenţa abordării temei în luna decembrie de către posturile de radio monitorizate

3.2. Genul materialelor: Vocea Basarabiei şi Radio Găgăuzia au apelat în exclusivitate la genuri informative. Prime FM, o dată, şi Radio Moldova, de 2 ori, au difuzat şi subiecte analitice. Interviurile au lipsit în totalitate.

Graficul 3.2. Genurile jurnalistice prin intermediul cărora a fost reflectată tema „situaţia economică”

3.3. Surse de informaţie: La Vocea Basarabiei şi la Radio Moldova au revenit câte 1,3 surse la un subiect, iar la Radio Găgăuzia – 1,2 surse. Indicele respectiv la Prime FM constituie 1,6 surse, dar nu are relevanţă pe motiv că staţia retransmite ştirile Tv Prime.

Graficul 3.3. Sursele de informaţie utilizate în realizarea materialelor la tema „calitatea vieţii”

3.4. Echilibrul surselor de informaţie în materiale: Toate staţiile de radio monitorizate au difuzat un număr redus de subiecte cu caracter conflictual, care solicită atenţie deosebită în echilibrarea surselor de informaţie. Dar şi în această situaţie au  fost atestate subiecte dezechilibrate. Astfel, la Radio Găgăuzia din 4 subiecte unul a fost parţial echilibrat şi unul – dezechilibrat, iar la Vocea Basarabiei, din 10 materiale, 2 au fost parţial echilibrate şi 3 – dezechilibrate. De exemplu, în ediţia din 13 ianuarie, Radio Găgăuzia a difuzat un subiect despre datoriile la căldură ale instituţiilor bugetare care riscă să rămână fără agent termic. Subiectul este realizat din perspectiva unei singure opinii – cea a unui director de întreprindere municipală din Comrat. La fel, Vocea Basarabiei a difuzat pe 28 ianuarie un material despre petroliştii care, după ce au majorat preţurile, au intrat în vizorul Agenţiei Naţionale pentru Protecţia Concurenţei, bănuiţi de o posibilă înţelegere de cartel. Este un subiect important, dar în care lipseşte poziţia petroliştilor, ca parte în conflict. Un caz similar a fost atestat şi în ediţia din 18 ianuarie. În subiectul despre tarifele ridicate la gaze este prezentă solicitarea sindicatelor de a majora salariul minim până la 900 de lei, dar lipseşte poziţia factorilor decizionali.

Graficul 3.4. Echilibrul surselor de informaţie în materialele la tema „situaţia economică” [image: image63.emf]2 00

3.5. Protagoniştii materialelor: Experţii/specialiştii sunt categoria de protagonişti cel mai des abordată de către staţiile monitorizate, cu excepţia Radio Găgăuzia care, în realizarea subiectelor la tema „situaţia economică”, a apelat, în primul rând, la funcţionari. Cetăţenii şi politicienii au fost abordaţi cel mai rar, sau au fost chiar ignoraţi ca surse de informaţie pentru materialele la temă difuzate. Un anumit echilibru între categoriile de protagonişti „funcţionari” şi „experţi” a fost atestat la Vocea Basarabiei, Prime FM şi Radio Moldova.

Graficul 3.5. Frecvenţa prezenţei categoriilor de protagonişti în materialele la tema „situaţia economică”

Cei mai mulţi protagonişti în medie per subiect au fost atestaţi în materialele Prime FM – 2,2 şi ale „Vocii Basarabiei” – 1,9. La Radio Moldova acest indice a constituit 1,7, iar la Radio Găgăuzia – 1,1.  

Graficul 3.5.1. Raportul dintre numărul total de protagonişti şi numărul materialelor la tema „situaţia economică” 

3.6. Poziţia jurnalistului în materiale: Toate materialele la temă monitorizate au fost scrise cu respectarea principiului imparţialităţii. 

3.7. Calitatea limbajului: Subiectele la tema „situaţia economică” de la toate posturile de radio monitorizate au fost scrise într-un limbaj acceptabil.

3.8. Implicarea jurnaliştilor în realizarea materialelor: Jurnaliştii de la radiourile publice naţional şi regional au demonstrat o implicare activă în realizarea tuturor subiectelor la tema monitorizată. Reporterii de la celelalte două staţii – Vocea Basarabiei şi Prime FM -  au avut un anumit număr de materiale în care au depus mai puţin efort pentru a le pregăti. 

Graficul 3.8. Gradul de implicare al jurnaliştilor în realizarea materialelor la tema „situaţia economică”

3.9. Etica jurnalistică: În realizarea materialelor la temă cele 4 staţii de radio monitorizate au respectat etica jurnalistică.
FEBRUARIE 2011. TEMA MONITORIZATĂ – INTEGRAREA EUROPEANĂ

3.1 Frecvenţa abordării temei în materiale: În luna februarie 2011, staţiile de radio au reflectat tema „relaţii externe/integrarea europeană” de 64 de ori.  Vocea Basarabiei a difuzat 25 de materiale, Radio Moldova – 22,  Prime FM - 15 şi Radio Găgăuzia – 2. În luna februarie au fost monitorizate câte 20 de programe informative de la fiecare post de radio. La Vocea Basarabiei  tema „relaţii externe/integrarea europeană”  a fost prezentă în 16 ediţii; la Radio Moldova – în 11; la Prime FM – în 9 şi la Radio Găgăuzia – în 2 ediţii. 

Graficul 3.1. Frecvenţa abordării temei în luna februarie de către posturile de radio monitorizate

3.2. Genul materialelor: Pentru a reflecta tema „relaţii externe” staţiile de radio monitorizate au apelat în exclusivitate la genuri informative. 

3.3. Surse de informaţie: Nici una dintre staţiile de radio monitorizate nu a realizat toate subiectele la temă în baza mai multor surse de informaţie. În 15 subiecte de la Prime FM au fost atestate 28 de surse; la Radio Moldova în 22 de subiecte – 32 de surse; la Vocea Basarabiei în 25 de subiecte – 29 de surse şi la Radio Găgăuzia în 2 subiecte – 3 surse de informaţie. Astfel, în medie per subiect, la Prime FM au revenit câte 1,8 surse; la Radio Găgăuzia – 1,5; la Radio Moldova – 1,4 şi la “Vocea Basarabiei” - câte 1,1 surse. 

Graficul 3.3. Sursele de informaţie utilizate în realizarea materialelor la tema „relaţii externe/integrarea europeană” 

3.4. Echilibrul surselor de informaţie în materiale: 5 din 64 de subiecte la temă, difuzate de staţiile radio în luna februarie, au fost controversate şi au solicitat un echilibru obligator al surselor de informaţie. În acest sens, 4 subiecte din cele 5 au fost echilibrate, iar unul, difuzat de Vocea Basarabiei – parţial echilibrat. Este vorba de un subiect inclus în ediţia informativă din 2 februarie, în care se face referire la opinia critică a unui analist politic faţă de aprecierile lui Kalman Mizsei date lui V. Voronin în legătură cu  procesul de integrare europeană a Republicii Moldova. Autorul subiectului nu a solicitat, pentru echilibru, şi opinia reprezentantului UE. Or, tocmai prezenţa tuturor opiniilor a fost urmărită în materialele cu caracter conflictual. 

Graficul 3.4. Echilibrul surselor de informaţie în materialele la tema „relaţii externe” 

3.5. Protagoniştii materialelor: Funcţionarii şi experţii/specialiştii sunt categoriile de protagonişti cel mai des abordate de către 3 staţii monitorizate: Radio Moldova, Vocea Basarabiei şi Prime FM. Radio Găgăuzia, în cele 2 subiecte la temă, a apelat în exclusivitate la experţi. Categoria „cetăţeni” a fost neglijată de către toate posturile de radio monitorizate. Din cele constatate putem deduce că staţiile de radio nu consideră relevantă opinia cetăţeanului de rând în reflectarea tematicii„relaţii externe/integrarea europeană”.  

Graficul 3.5. Frecvenţa prezenţei categoriilor de protagonişti în materialele la tema „relaţii externe/integrarea europeană”

La Radio Moldova în 22 de subiecte au fost prezenţi 37 de protagonişti; la Radio Găgăuzia în 2 subiecte – 4 protagonişti. La Prime FM – în 15 materiale – 29, iar la „Vocea Basarabiei” în 25 de subiecte – 37 de protagonişti. Astfel, în medie per subiect la Radio Găgăuzia au revenit 2 protagonişti; la Prime FM – 1,9; la Radio Moldova - 1,6 şi la „Vocea Basarabiei” – 1,4.  

Graficul 3.5.1. Raportul dintre numărul total de protagonişti şi numărul materialelor la tema „relaţii externe” 

3.6. Poziţia jurnalistului în materiale: Toate materialele la temă monitorizate au fost scrise cu respectarea principiului imparţialităţii. 

3.7. Calitatea limbajului: Subiectele la tema„relaţii externe/integrarea europeană” de la toate posturile de radio monitorizate au fost scrise într-un limbaj acceptabil.

3.8. Implicarea jurnaliştilor în realizarea materialelor: În majoritatea cazurilor jurnaliştii de la radiourile monitorizate s-au implicat activ în realizarea subiectelor. Oricum, au fost atestate şi preluări ale comunicatelor de presă şi sonorizate în emisie, fără a interveni suplimentar. De exemplu, Radio Moldova, într-un subiect difuzat pe 11 februarie, făcând trimitere la un comunicat de presă al Parlamentului, se limitează în a anunţa: „Comitetul pentru politică externă al Senatului României va participa la o dezbaterea publică „Moldova - România-UE”, organizată la USM la iniţiativa comisiei de profil a Parlamentului”. Vocea Basarabiei, pe 25 februarie, relata că: „Preşedintele Parlamentului va efectua pe 2-3 martie o vizită oficială la Strassbourg” – comunică serviciul de presă al Parlamentului. Dacă nu în toate cazurile, atunci, cel puţin, în cele invocate, reporterii puteau interveni, pentru a completa subiectele cu informaţii la temă relevante pentru publicul radioascultător.  

Graficul 3.8. Gradul de implicare al jurnaliştilor în realizarea materialelor la tema „relaţii externe/integrarea europeană”

2.9. Etica jurnalistică: În realizarea materialelor la temă cele 4 staţii de radio monitorizate au respectat etica jurnalistică.
· Concluzii şi recomandări generale pentru perioada 
decembrie 2010 - februarie 2011:
       - 
O parte dintre radiodifuzorii monitorizaţi nu au conştientizat importanţa temei „calitatea vieţii” pentru public. Organizarea unor cursuri de instruire în materie de jurnalism civic ar putea, posibil, să-i determine să-şi ajusteze politicile editoriale la aşteptările beneficiarilor;
· Toţi radiodifuzorii monitorizaţi au restanţe la capitole, precum „Surse de informaţie” şi „Protagonişti”. Mai rămâne sesizabilă preferinţa jurnaliştilor pentru o singură sursă de informaţie. În mediul unor radiodifuzori nu este depăşită „tradiţia” de a apela, în primul rând şi, de multe ori, în exclusivitate, la funcţionari. Training-uri şi ateliere de creaţie pe aceste dimensiuni sunt oportune;
· Toate posturile de radio şi tv monitorizate, cu excepţia postului de televiziune NIT au respectat principiul imparţialităţii, au utilizat un limbaj acceptabil şi nu au admis derogări de la etica jurnalistică. Carenţele constatate la NIT sunt, însă, foarte grave. Dacă în cazul celorlalte instituţii mediatice situaţia poate fi îmbunătăţită prin instruiri şi efort suplimentar, apoi în cazul NIT – este stringent necesară, mai întâi, detaşarea de principiile jurnalismului de odinioară, de sorginte veche;

· Jurnaliştii se implică mai activ în realizarea subiectelor, în comparaţie cu perioada anterioară de monitorizare. Cu toate acestea, indicele necesită îmbunătăţire;  
· Există deficienţe de planificare a subiectelor de importanţă mare pentru beneficiari. Radiodifuzorii ar trebui instruiţi astfel, încât să obţină abilităţi de planificare uniformă, pe parcursul unei perioade de timp, a tematicilor de interes major pentru public;
· Aproape jumătate dintre instituţiile mediatice monitorizate au subestimat importanţa pentru public a temei „situaţia economică”. Cu mici excepţii, radiodifuzorii monitorizaţi nu au demonstrat abilităţi de abordare sistematică a temei pe parcursul unei luni întregi. În acest sens, este recomandabilă instruirea editorilor în materie de armonizare a politicii redacţionale cu aşteptările reale ale populaţiei – beneficiara ofertei informaţionale;
· Planificarea redacţională este făcută de o manieră care asigură vizibilitatea, mai mare sau mai mică, dar nu şi uniformitatea prezenţei temelor pe tot parcursul lunii. Faptul denotă că agenda tematică redacţională este puternic influenţată de agenda politică a autorităţilor;

· Subiectele tematice informative prevalează categoric asupra celor analitice. Şi, dacă această situaţie este acceptabilă în cazul posturilor de radio, în virtutea specificului lor, atunci în cazul televiziunilor nu poate fi îndreptăţită. Iar lipsa cu desăvârşire a subiectelor analitice la tema „relaţii externe” dezgoleşte o mare problemă profesională a serviciilor de ştiri şi actualităţi de la instituţiile mediatice monitorizate.

